ועדת הכלכלה, כנסת 24, פרוטוקול מספר 3, 2021-07-28 09:30

מיכאל ביטון: בוקר טוב, חברים.

מיכאל ביטון: אנחנו מתחילים את ישיבת ועדת הכלכלה בנושא חשוב מאין כמותו, שיש בו פיקוח נפש ומאמץ ממשלתי למנוע את אחת התופעות הקשות ביותר, פגיעה בילדים במצבים חמורים בעשור האחרון של מאות תאונות שבהם ילדים נשכחים ברכבים ומתוכם גם עשרות הרוגים.

מיכאל ביטון: הנושא הזה הוא בנפשנו, כל מקרה שיש בו פיקוח נפש, כל שכן ילדים שלא יכולים להגן על עצמם, חובתנו המוסרית בכנסת ובממשלה, כאנשי מקצוע, למצוא את הפתרון.

מיכאל ביטון: האירוע הזה שבו יותר ויותר ילדים נשכחים ברכבים כנראה נגזר ממציאות מודרנית של מערכת עומסים ולחצים על הורים צעירים, כולל גם מציאות של שינוי אקלים, של חום קשה מאוד שבכמה דקות יכול לגרום למצב של אובדן חיים צעירים.

מיכאל ביטון: אנחנו מתבקשים לטפל בהצעת תקנות התעבורה (הוראת שעה) (מספר 6) (תיקון), התשפ"א-2021, שעיקרה כניסה לתוקף של תקנה שמחייבת אדם שמסיע ילד בן פחות מגיל ארבע להתקין אמצעים טכנולוגיים ודיגיטליים שהממשלה מכירה בהם, להתריע ולמנוע מצב של השארת ילדים ברכבים.

מיכאל ביטון: הנושא הזה חשוב, הנושא הזה דחוף, אנחנו לא נאפשר גרירת רגליים ולא נאפשר דחיינות בשל העובדה שמדובר בילדים ובהצלת חיים.

מיכאל ביטון: יחד עם זאת אנחנו כן מבינים שלא הכול מוכן ולא הכול ערוך, אנחנו נשמע את הדוברים ואת הצדדים ואת אנשי המקצוע ובסופו של הדיון הזה נגבש את לוחות הזמנים הראויים למצב הזה שנקלענו אליו.

מיכאל ביטון: בוועדה הזאת יש סדר וכל חבר כנסת שנוכח ידבר, אנשי מקצוע ידברו לפי הזמן שיש לנו ונאפשר לכולם להביע את דעתם קצר ולעניין, מכובד ומכבד.

מיכאל ביטון: אני מבקש מעורך דין דוד טמיר, היועץ המשפטי בפועל של משרד התחבורה להציג את הנושא ולאחריו נשמע מספר דוברים ובהמשך נאפשר גם לחברי הכנסת להתייחס אל הדברים.

מיכאל ביטון: בבקשה.

דוד טמיר: כבוד היושב ראש, תודה על זכות הדיבור.

דוד טמיר: אני חושב שהפתיחה שלך הייתה פתיחה שאנחנו מסכימים לכל מילה שבה, גם על החשיבות וגם על הקושי של הבעיה הזאת.

דוד טמיר: אנחנו בעצם בהתאם לתיקון שעבר בחודש מרץ שחלף היינו מחויבים להביא דיווח לוועדת הכלכלה ביום 1 בדצמבר דיווח על היערכות השוק ומוכנות השוק ליישום של התיקון הזה לפני שתחל האכיפה מכוחו.

דוד טמיר: לצורך ההיערכות לדיון הזה ולעדכון של הוועדה אנחנו קיימנו מעקב שוטף על מצב השוק וההיערכות לקראת יישום התיקון שעבר.

דוד טמיר: מכוח המעקב הזה שעשינו ראינו שעד למועד זה למעשה יש לנו שיעור הצטיידות מאוד נמוך במערכות להתראה למניעת שכחת ילדים ברכב.

דוד טמיר: מאוד נמוך זה אומר שאנחנו מדברים על סדר גודל שלפי הנתונים שלנו כ-50,000 מערכות שנרכשו בערוצי השיווק הישירים אל מול פוטנציאל של כ-800,000 מערכות שהוערכו בתהליך החקיקה.

דוד טמיר: לנוכח הנתון הזה ובעצם כצעד מקדים לפני כניסת התיקון לתוקף ב-1 באוגוסט אנחנו הבנו שנדרשת חשיבה נוספת גם לבחון את ההסדר שנקבע וגם כדי לאפשר לשוק הזה להיערך בצורה יותר טובה להחלת הנורמה, לכן אנחנו כאן, כבוד היושב ראש.

מיכאל ביטון: תודה רבה.

מיכאל ביטון: עוד מישהו מהממשלה שלא דיבר?

השאלה הנשאלת, אדוני היושב ראש, ברשותך, אם אפשר?

מיכאל ביטון: אדוני חבר הכנסת יעקב אשר, זה בוער לעכשיו?

שאלה לגבי מה שהוא אמר.

הפוך, אני גם רוצה לשמוע קודם את אנשי המקצוע ורק אחרי לחוות את דעתי.

מיכאל ביטון: כן, בבקשה.

קודם כל שיהיה לך בהצלחה רבה בוועדה הזאת, אני הייתי פה הרבה שנים טובות ביחד עם הצוות המדהים שיש מימינך ומשמאלך, אז שיהיה לך באמת בהצלחה למען כולם.

מיכאל ביטון: תודה, ידידי.

השאלה שלי לממלא מקום היועץ המשפטי, אנחנו מכירים גם את הציבור הישראלי, זאת אומרת כשאומרים לך שעוד חמישה-שישה חודשים נכנס לתוקף משהו, אז מתי ישראלים פותרים את הבעיה?

יום לפני, היא אומרת, אני אומר אולי יומיים, בוא נדון אותם לכף זכות.

השאלה, ודאי שאנשים פחות רוצים להוציא הוצאה, וודאי שגם האלמנט פה של כמה זה אמור לעלות משחק תפקיד, הרי כבר בחודש האחרון התפרסם שרוצים לדחות את זה ואולי לבטל את זה, או לא יודע מה, מה שדובר, אז יכול להיות שזו גם אחת הסיבות שאנחנו אוחזים ב-50,000 רכבים ולא ביותר, השאלה אם זה נלקח בחשבון.

דוד טמיר: אני חושב שהתשובה לשאלה הזאת היא בלוחות הזמנים.

דוד טמיר: לוחות הזמנים הם שהתיקון פורסם בחודש מרץ ובעצם מחודש מרץ היה דיון ציבורי ער ביחס לסוגיה הזאת, אני חושב שמעט אנשים מהאוכלוסייה הרלוונטית לא הכירו את הדרישה ואני חושב שהדיונים שהיו אצלנו בחודש האחרון, אני לא חושב שהם אלו שהביאו למספרים.

לא, אתה אומר לא הכירו את הדרישה, מצד אחד, ומצד שני גם אלה שכן הכירו מבינים שיש דחייה של העניין הזה, זה מביא תוצאה בסופו של דבר.

דוד טמיר: ולכן חלק מהעניין, גם כפי שאדוני ודאי מכיר את ההסדר שנקבע, ההסדר שנקבע זה הסדר מדורג של כניסה, תחילה ב-1 באוגוסט ותחילת אכיפה רק ב-1 בינואר, בגלל שבמהלך הדיונים אחד הנושאים המרכזיים שעלו זה יכולת של השוק להיערך לדרישה ולכן גם בתיקון שאנחנו מבקשים עכשיו הבקשה היא לדחייה שמאחדת את המועדים כדי שייתכן שההפרדה הזאת, יכול מאוד להיות שגם היא הייתה אחד מהגורמים לתופעה שאדוני ציין ואנחנו מנסים גם את זה לתקן במסגרת התיקון שאנחנו מביאים כאן.

מיכאל ביטון: תודה רבה, עורך דין טמיר.

מיכאל ביטון: חברי הכנסת שאיתנו, קודם כל ברוכים הבאים, כל אחד מכם יגיד את דברו, אבל אנחנו רוצים לדעת שאתם רוצים לדבר, אז תרימו יד לעידית שהיא תדע שאתם רוצים, כי לפעמים מחכים לשמוע את כולם, לגבש דעה.

יבגני סובה: זה בהגדרה, כולם רוצים לדבר תמיד.

יבגני סובה: זה הנחת יסוד בוועדת הכלכלה.

מיכאל ביטון: אתה צודק, אבל עכשיו או בהמשך?

יבגני סובה: השאלה אם זה לפני המומחים או אחרי המומחים.

מיכאל ביטון: שאלה, בבקשה, חברת הכנסת לימור מגן.

יבגני סובה: אנחנו התרגלנו בשנה האחרונה שכולנו מדברים.

מיכאל ביטון: ברוך ה', לעניין, אם ידברו לעניין זה טוב.

מיכאל ביטון: בבקשה.

לימור מגן תלם: בהמשך לדברים של ממלא מקום היועץ המשפטי אני רציתי לקבל יותר פרטים לגבי חוסר המוכנות של השוק.

לימור מגן תלם: הבנתי שנושא אחד זה שלא נרכשו מספיק ערכות, אבל בנוסף לזה איזה עוד חוסר מוכנות של השוק?

לימור מגן תלם: לא הבנתי.

דוד טמיר: כשאנחנו מדברים על חוסר מוכנות בעצם הוא מתחלק לשני מרכיבים, זה לא מספר ערכות שנרכשו, זה גם מספר הערכות שזמינות לרכישה, לפחות על פי היבואנים.

לימור מגן תלם: יש נתונים לגבי הביקוש?

לימור מגן תלם: זאת אומרת יש ביקוש ואין מוכנות לספק?

דוד טמיר: לפי הנתונים שיש בידינו, על פי בדיקות שאנחנו עשינו מול היבואנים, כמו שאמרתי בדיקות רציפות מאז שהתיקון נכנס לתוקף, אנחנו מבינים שיש כ-300,000 מערכות שנמצאות בשלבי רכש כאלה או אחרים מצד כ-20 היבואנים שכבר אושרו בישראל לייבא את המערכות האלה, להביא מערכות כאלה לישראל.

דוד טמיר: אני מסייג את הדברים שאני אומר בזה שאין לנו נתונים על רכישות בערוץ היבוא האישי באתרי אינטרנט מקוונים, את הנתונים האלה אין לנו דרך להכיר, אבל זו המשמעות, שהשוק לא ערוך, לא ברמת הלקוחות ולא ברמת הספקים.

לימור מגן תלם: נתונים לגבי הביקוש יש?

קריאה: זה חובה, זה לא ביקוש.

דוד טמיר: אנחנו ניזונים מהיבואנים שאיתם אנחנו בקשר, אין לנו נתונים מעבר לכך.

מיכאל ביטון: תודה רבה.

מיכאל ביטון: נמצא איתנו סמנכ"ל משרד התחבורה בזום, אבנר פלור.

בועז טופורובסקי: למה הוא בזום ולא כאן?

מיכאל ביטון: אתה יכול לשאול לפרוטוקול.

בועז טופורובסקי: אני שואל.

מיכאל ביטון: קודם כל ברוך הבא, חבר הכנסת טופורובסקי.

בועז טופורובסקי: שלום, אדוני היושב שראש, בהצלחה.

אני חושב שהשאלה הזאת של ידידי בועז הייתה נכונה יותר לפני שלושה שבועות, כשאנחנו רואים היום את הנתונים אפשר להבין את זה.

מיכאל ביטון: אתה אומר שהזום על המפה, הזום חזר.

לפני שבועיים הוא היה צודק במיליון אחוז.

מיכאל ביטון: אז אני מבקש מסמנכ"ל משרד התחבורה, אבנר, להשיב לנו גם על שאלות נוספות, א', ברמה המערכתית שלכם, מה מנע מכל המערכת הזאת לפעול מיידית כבר בתאריכים שנקבעו מראש בתקנה, ו-ב', מדוע או אם ישנה מחשבה לעודד את ההורים או את כל מי שמסיע ילדים באמצעות אותו מהלך שעשיתם למשל בהתקנת מערכות טכנולוגיות ברכב לנהיגה עצמאית, לתמרץ את האנשים בהנחה באגרת רכב או כל פתרון אחר לעומת השתה מלאה של העלות הזאת על הורים, סבים וסבתות וכו'.

מיכאל ביטון: בבקשה.

אבנר פלור: קודם כל בוקר טוב.

מיכאל ביטון: אתה לא מראה לנו את התמונה שלך?

מיכאל ביטון: בבקשה, כן.

מיכאל ביטון: אנחנו באופן כללי מצפים מאנשי הזום להראות את פרצופם.

הוא מנסה להסביר שיש לו תקלה.

יבגני סובה: אגב, יש סרטוני הדגמה או משהו למערכת הזאת?

יבגני סובה: מיכאל, הוצגו סרטונים שמעידים על כיצד המערכת הזאת תפעל?

יבגני סובה: יש לכם?

יבגני סובה: זו מערכת התראה, איך זה עובד.

מיכאל ביטון: חבר הכנסת סובה, תן לי בבקשה לנהל את העניינים.

מיכאל ביטון: גב' סגל, ראש האגף לתחבורה, תתייחסי לשאלות שהעליתי.

עינת סגל: לעניין שהעלית לגבי המוכנות ומה נעשה, אז קודם כל אני חייבת לציין שאני מלווה את הנושא הזה כבר חמש שנים, מהיום הראשון שלי בתפקיד במשרד התחבורה, ועשינו כברת דרך, כי אם היינו לפני חמש שנים ואפילו לפני שנה בלי מערכות בכלל היצע לשוק היום אנחנו עם 17 מערכות ואני צופה שזה אפילו יגדל, מערכות טובות, טכנולוגיות, שעובדות באופן אוטומטי ומבחינתנו זה מצב אידיאלי וטוב והיינו רוצים שהשוק הזה ימשיך להתפתח.

עינת סגל: שוב, אני יכולה להוכיח, לבוא ולהציג עכשיו למה כן לחייב, אני יכולה גם להציג למה לא לחייב, לכאן או לכאן יש לנו יתרונות וחסרונות, המצב האידיאלי מבחינתנו זה שהשוק יעשה את שלו ושהורים יבינו שיכול לקרות להם כזה מצב, בכל יום בשנה, בכל שעה משעות היום, והם ירכשו את זה באופן וולונטרי, מבחינתנו זה המצב האידיאלי.

עינת סגל: ההורים, לצערנו, שחושבים שלהם זה לא יקרה ולא רוכשים והנתונים מדברים בעד עצמם, כי עד עכשיו נרכשו רק 6% מהפוטנציאל, אנחנו מבינים שצריכים לעשות כאן איזה שהיא פעולה ואיזה שהיא התערבות.

עינת סגל: כרגע יש מצאי של 300,000 מערכות שזה מהווה בערך 35% מהפוטנציאל ולכן בנקודת זמן זו זה קצת בעייתי למעשה לחייב כשאני לא יכולה לתת את ההזדמנות לכל אחד ואחד לרכוש, וכנראה זה באמת נבע מהסיבה שהפרדנו בין שני התהליכים של חיוב ואכיפה.

מה לגבי מה שאמרת, היושב ראש, בנושא של עידוד הרכישה?

מיכאל ביטון: תמרוץ והשתתפות בעלויות.

עינת סגל: אז קודם כל אנחנו מתמרצים לייבא רכבים שיש בהם כבר מערכות בִּילְד-אִין בקו הייצור, לייבא אותם לארץ ומקבלים על זה תמרוץ והנחה במיסוי.

בועז טופורובסקי: איזה הנחה במיסוי?

בועז טופורובסקי: איפה מקבלים על זה הנחה במיסוי?

עינת סגל: היבואנים, יבואני הרכב.

בועז טופורובסקי: איפה?

בועז טופורובסקי: איפה הניקוד?

עינת סגל: דרך המכס.

בועז טופורובסקי: במה הניקוד מתבטא?

עינת סגל: בהנחות במס קנייה, במיסוי.

בועז טופורובסקי: כמה נקודות מקבלים על מי שנותן מערכת כזו?

בועז טופורובסקי: איפה יש?

בועז טופורובסקי: אני מכיר את הניקוד, אני לא זוכר כזאת מערכת.

עינת סגל: יש נוהל עכשיו, הנוהל האחרון, נוהל 03-13 שלמעשה מתגמל ומתמרץ על מערכות בטיחות בכלל, הכנסנו גם את המערכת הזו.

עינת סגל: אם אני לא טועה אני חושבת שזה חצי נקודה, אבל אני באמת לא זוכרת, משהו כזה.

רגע, מה לגבי תמרוץ לאנשים הפרטיים?

אדוני היושב ראש, אני מרים את הדגל שאתה הרמת.

מיכאל ביטון: אתה בור סוד שאינו מאבד טיפה.

משתדל שלא.

מיכאל ביטון: אתה ממוקד מטרה.

מיכאל ביטון: בבקשה, גברתי.

עינת סגל: אחת הסיבות שאנחנו רוצים לדחות את המועד זה כדי להתארגן עם הנושא של סבסוד, זה יכול להיות סבסוד דרך עמותות למעוטי יכולת, חשבנו אפילו על מנגנון - - -

בועז טופורובסקי: זה לא המדינה.

את לא נציגת משרד הרווחה, את נציגת משרד התחבורה, איפה אתם במיסוי שלכם בדברים אחרים - - -

מיכאל ביטון: לא הבנתי, אתם תמליצו לעמותות לסבסד, או שתשלמו לעמותות לסבסד?

עינת סגל: שוב, אמרתי שאנחנו בוחנים דרכים לסבסד את זה, אמרתי שזה יכול להיות בצורה כזו, זה יכול להיות גם בדרכים אחרות.

עינת סגל: מישהו כאן אמר, כמו שסבסדתם מערכות בטיחות לרכב, זה שונה, כי כאן מדובר פה אדם, זה לא לרכב, זה לא משהו שמותקן ברכב ונשאר שם for ever, אלה מערכות ניידות, זה יותר קשור לאדם שרוכש אותן ולא לרכב שזה מותקן בו, אז זה קצת שונה ואנחנו צריכים לחשוב על איזה שהיא דרך יצירתית איך כן לסבסד את זה.

מיכאל ביטון: תודה רבה.

מיכאל ביטון: בועז, משהו דחוף לעכשיו?

בועז טופורובסקי: לא דחוף, אני רוצה רשות דיבור.

יבגני סובה: גם אני.

מיכאל ביטון: אבל חבר הכנסת אשר אמר: תן לי לבשל קצת לפני, אתה גם?

בועז טופורובסקי: אני אמתין.

מיכאל ביטון: עכשיו, יבגני, אתה רוצה?

יבגני סובה: לא, אני אשמע.

מיכאל ביטון: בהמשך.

מיכאל ביטון: בוא נשמע עוד כמה כי יש פה אנשים חשובים איתנו בזום.

את כל הדעות.

מיכאל ביטון: עורכת דין מיטל בק, ראש תחום חינוך, בריאות ורווחה במועצה הלאומית לשלום הילד, בבקשה.

מיטל בק: תודה רבה.

מיטל בק: תודה ליושב ראש הוועדה על האפשרות לקחת חלק בדיון החשוב הזה, אנחנו גם מברכים את הוועדה על התכנסותה, על התחלת העבודה, אני מאחלת לחברי הכנסת ולצוות הוועדה בהצלחה.

מיטל בק: אני אתחיל מהסוף, אנחנו מאמינים שזו תהיה טעות גדולה לדחות את המועדים, זו עשויה לעלות בחיי אדם - - - אנחנו משתתפים בכל הדיונים בנושא הזה ובכל ישיבה במשרדה של השרה.

מיטל בק: אנחנו מאמינים שאפשר להציל את הילדים, מדובר בחיים של הילדים, אנחנו אפילו לא יודעים מי יהיו, אנחנו לא רוצים לשמוע סיפורים כמו הסיפור שהיה בשבוע שעבר, אותה פעוטה בת 3 שנשכחה ברכב ומצאה את מותה בנסיבות טרגיות.

מיטל בק: אנחנו לא רוצים לשמוע את הסיפורים האלה.

מיכאל ביטון: איך קראו לה, לפעוטה הזאת?

מיכאל ביטון: לכל איש יש שם ולכל תינוק יש שם ואנחנו לא מתייחסים לפעוט כדבר פעוט.

מיכאל ביטון: צריך להגיד את השם שלו, כמו כל אדם.

מיטל בק: נכון.

מיכאל ביטון: מישהו יודע איך קראו לתינוקת שנהרגה?

מיכאל ביטון: בשבוע שעבר זה קרה?

מיטל בק: בשבוע שעבר, נכון.

עינת סגל: - - - אני לא זוכרת כרגע את שם המשפחה.

מיטל בק: תודה.

מיטל בק: הבעיה הזו של השארת ילדים ברכב היא בעיה אקוטית, במיוחד בעשור האחרון עשרות ילדים נהרגו, אבל אנחנו יודעים שהתקנות יעשו חלק מהעבודה - - -

יבגני סובה: ילדים, לא מפרסמים שמות הרבה פעמים.

מיטל בק: דיברנו כאן על הוזלה וסבסוד של המערכות, כאן לטעמנו טמונה הבעיה, והדבר נדרש באמת - - - לרכוש את המערכת.

מיכאל ביטון: רק שנייה, חבר הכנסת שפע מפריע לי, או שתצאו או שתשבו.

מיכאל ביטון: כן, מיטל.

מיטל בק: אני אומרת שהסיפור של הסבסוד של המערכות הוא חשוב מאוד, גם אנחנו קראנו בכל הדיונים שצריך לסבסד את המערכות, אבל אסור לשכוח את הערך העליון שהוא ההגנה על הילדים, אין שום ספק שהמערכות האלה יכולות וימשיכו להציל חיים.

מיטל בק: ההסברה היא חשובה, חלק מהסיפור זה האמון של הציבור, שירגיש אמון במערכות, אבל היא לבדה לא יכולה להציל את הילדים שאפשר להציל.

מיטל בק: אנחנו כבר קוראים מ-2016 למשרד התחבורה, כולל מכתבים בנושא הזה, אנחנו יודעים שהמשרד עובד על זה כבר שנים, הוא עשה כבר כברת דרך, עבודת עומק, גם של חקיקה גם של איכות המערכות, אסור לזרוק את העבודה הזאת לפח.

מיטל בק: הדחייה הזאת לא תביא אותנו למקומות טובים, יש לנו עד ה-1 בינואר, מדובר על חמישה חודשים שבהם אפשר לנצל את הזמן הזה גם לעשות עבודה מעמיקה של הסבסוד, של ההסברה לציבור, אפשר להיערך, אפשר לעשות את ההיערכות הזאת, אין שום סיבה לדחות את התקנות.

מיטל בק: אנחנו לא רוצים לשמוע על עוד ילדים שנשארים ברכבים לוהטים, אנחנו גם בתקופה החמה עכשיו של הקיץ, המקרים האלה קורים ביתר שאת.

מיטל בק: אין פה ויכוח, צריך להוזיל את העלויות, צריך לסדר את הסיפור של הבטיחות של הכיסאות, אבל לדחות את זה?

מיטל בק: זה לא יהיה מסקנה שאנחנו צריכים לקבל אותה, זו תקופה שצריך לנצל אותה וצריך לעשות את זה כמה שיותר מהר.

מיכאל ביטון: תודה רבה.

מיכאל ביטון: תודה לך.

מיטל בק: - - - בנייר העמדה שהגשנו.

מיכאל ביטון: כן, קראנו אותו.

מיכאל ביטון: גדעון קופרמן, מנכ"ל babyflag, חברה למערכת למניעת שכחת ילדים, בבקשה.

גדעון קופרמן: שלום רב.

גדעון קופרמן: אני מצטרף לכל הברכות של מיטל.

גדעון קופרמן: אנחנו חברה שפיתחנו מוצר למניעת שכחת ילדים ברכב.

גדעון קופרמן: כמו שעינת סגל ציינה קודם, אני מכיר אותה חמש שנים, אני מלווה את כל התהליכים בכנסת, בכל הדיונים, אני חושב שנעשתה על ידי משרד התחבורה והצוות המקצועי עבודה מאוד מאוד יסודית לאורך כל השנים, מחקר - - - ההתייחסות הייתה מאוד עניינית ומאוד עקבית.

גדעון קופרמן: אני אישית נכנסתי לסיפור הזה בגלל מקרה אישי שלי ואני חייב לציין בתחילת דבריי שאנחנו נמשיך בכל מקרה במסע החברתי שלנו וזו המטרה שלנו.

גדעון קופרמן: יחד עם זאת אני חושב שההחלטה שהתקבלה ושפורסמה שרוצים לקבל אותה, לדחות את התקנות, אני חושב שזה פוגע בראש ובראשונה באמון הציבור בכל התהליך.

גדעון קופרמן: אנחנו נמצאים במשא ומתן ובדיונים ובעבודה השוטפת מול ספקים ומול יצרנים, גם בארץ מול גופים שרוצים לקנות, מפיצים, קבוצות, ארגונים וכל הדברים האלה, ברגע שאין החלטה מסודרת וקיימת שנמשכת לאורך זמן הדברים האלה פוגעים באמון הציבור וגורמים שילדים עלולים להיפגע.

גדעון קופרמן: בדברים האלה צריכים להבין שהמקרים שמדווחים הם רק קצה הקרחון של המקרים שקורים בארץ, רוב המקרים אינם מדווחים, אנשים שחוו טראומה קשה, נשכחו ברכב, גם אם לזמן קצר, היו בסכנה איומה והרבה פציעות כלל אינן מדווחות - - - 'בטרם' וכל הארגונים האחרים.

גדעון קופרמן: אנחנו נערכנו, כמו שאמרנו, בהתאם לדרישות החוק, זה אומר כמויות ייצור, מערכי ייצור, יבוא, סיווג, כל הדברים האלה, בשביל להגיע למצב שאנחנו מצליחים להגיע למקום שבו אנחנו יכולים לעמוד, כמו שדובר פה לפני כן, הכניסה לחוק הייתה באוגוסט ותחילת האכיפה בינואר, התקופה הזאת מראש ניתנה על מנת שהשוק יתחיל להגיב, יתחיל לרכוש את המוצרים וימשיך לרכוש את המוצרים ואנחנו נמשיך להיערך.

גדעון קופרמן: אנחנו נערכנו גם בהגברת כושר הייצור שלנו, ברכישה של חלקים, בהגברת הכמויות שאנחנו מביאים לארץ, הטסה של חלק גדול מהמשלוחים בשביל שנוכל לעמוד בזה ודחייה של הרגע האחרון בצורה כזאת כמובן תגרום לנו נזק מאוד מאוד משמעותי, כלכלי, ואני חושב שלא פחות חשוב מכך נזק מהותי בכל התהליך הזה שמשרד התחבורה הוביל בהרבה תבונה ובהרבה רגישות.

גדעון קופרמן: אני שוב חייב לשבח את הצוות המקצועי של משרד התחבורה שיצא לי לעבוד איתו שנים רבות כמו שציינתי קודם.

מיכאל ביטון: גדעון, תגיע לסיום, תגיד משפט סיום.

גדעון קופרמן: אני חושב שהדבר שחשוב להגיד, מראש דובר על זה שמשרד התחבורה יבוא לכנסת ב-1 בדצמבר עם נתונים ולפי זה יוחלט איך ומה להמשיך, אני חושב שהתהליך הזה הוא היה הנכון.

גדעון קופרמן: חשוב לעשות את תחילת העבודה כבר ב-1 באוגוסט, כמו שהוחלט, ב-1 בדצמבר ישקלו את כל המהלכים, זו הדרך הנכונה, כל דחייה אחרת תפגע מאוד בתהליך ותפגע בכולנו.

מיכאל ביטון: תודה, גדעון.

מיכאל ביטון: אנחנו נשמע עוד שניים-שלושה אנשי מקצוע וארגונים ואז נעשה סבב חברי כנסת.

מיכאל ביטון: שי עג'מי, מנהל תחום רגולציה, משרד ראש הממשלה.

שי עג'מי: שלום ותודה רבה על זכות הדיבור.

שי עג'מי: אנחנו ליווינו גם את עבודת התקנות יחד עם משרד התחבורה בסבב הקודם ואני חושב שמה שמשרד התחבורה כאן הציע הוא דבר נכון, בסוף יש כאן תקנה שהולכת לחול באופן מאוד רחב על כמיליון איש וצריך לעשות את זה בתעדוף ולכן גם הוועדה בסבב הקודם הכניסה סעיף שהיא רוצה לראות את הציבור מצטייד בכיוון הזה.

מיכאל ביטון: שי, אתה תומך בדחייה של שנה ככה בקלילות כזאת, בלי להגיד לנו את ההשלכות של זה על חיי ילדים?

מיכאל ביטון: כאילו יש תקנות, יש חוק ואפשר שנה לדחות, כי אפשר?

מיכאל ביטון: על מה זה יושב הקצב הזה?

מיכאל ביטון: אתה ברגולציה, לא? שם אמורים לעבוד מהר ולבצע מהר, אז איך פתאום אפשר לדחות שנה בנחת רוח כשיש ילדים הרוגים במכוניות?

רם שפע: מיכאל, אל תרדד את הדיון.

רם שפע: אתה לא יכול – טוב.

מיכאל ביטון: מה אני לא יכול, רם?

רם שפע: אני חושב שזה מרדד את הדיון להגיד למישהו במשרד ראש הממשלה שזה או לדחות או זה.

מיכאל ביטון: סליחה, אתה - - -

לא, הוא מהממשלה הקודמת.

רם שפע: לא משנה, אני לא יודע מי הוא בכלל.

מיכאל ביטון: הוא איש מקצוע שנים והוא מבקש לדחות את זה בשנה והייתי רוצה לדעת איך הוא מחליט את זה כל כך מהר.

רם שפע: תגיד את זה לחברי הכנסת.

אבל הוא שאל אותו שאלה.

רם שפע: בסדר, אמרתי את דעתי, זו דעתי.

מיכאל ביטון: זה איש הרגולציה שרוצה לעבוד מהר ולבצע מהר.

רם שפע: אבל לשים רגולציה מול ילדים הרוגים, בעיניי זו לא דרך - - -

מיכאל ביטון: זה מה שעכשיו נידון פה, רגולציה וילדים הרוגים, זה הנושא של הוועדה הזאת.

רם שפע: בסדר גמור.

רם שפע: אמרתי את דעתי, אפשר להמשיך.

רם שפע: זו דעתי, בכנות, באהבה.

מיכאל ביטון: בבקשה.

שי עג'מי: אני חושב שברגע ש-4% מהציבור הרלוונטי בכלל הצטייד, אני חושב שבתור ממשלה זה אומר דרשני ויכול להיות שזה דורש שאנחנו צריכים שנייה לראות מה אנחנו יכולים לעשות כדי לשפר את זה, בין אם זה - - - כמו שאמרו פה, לראות אולי אפשר לדייק את הדברים, מה אפשר ל - - - אבל בוודאי הציבור אומר, קנו 4%, זה אחוז שלכולנו ברור שהוא בעייתי והציבור מנסה לשדר לנו משהו.

שי עג'מי: זה שאנחנו כממשלה צריכים לבוא ולראות מה הרמת הדגל הזאת אומרת ולנסות לבוא ולחדד ולצורך זה צריך לקחת מאנשים תגובה.

שי עג'מי: הוועדה הכניסה בכוונה סעיף שאומר שתראו מה הציבור אומר ובמובן הזה הממשלה פועלת לפי הנחיות הוועדה, לפי מה שהוועדה ביקשה, ואני תומך בעבודה של משרד הכלכלה, רגולציה צריכה להיות גם חכמה - - -

אני מבקש להקדים את רשות הדיבור שלי.

מיכאל ביטון: אוקיי, רק תן לנו אחד אחרון שחשבתי שהוא יכול להוסיף לנו.

מיכאל ביטון: עינת שגיא אלפסה מארגון 'בטרם', בבקשה.

כן, זה חשוב.

עינת שגיא אלפסה: כן, קודם כל אני מברכת על הדיון ובכלל גם את כל התהליך.

עינת שגיא אלפסה: אני חושבת שזה נושא מאוד מאוד חשוב, אנחנו עוסקים בנושא כבר הרבה מאוד שנים, אבל אני מצטרפת לשי עג'מי במשרד ראש הממשלה משום שאני חושבת, שטאלין, הילדה שנהרגה בכפר עוזרייר לפני שבוע, אם התקנה הייתה נכנסת לתוקף זה לא היה עוזר לה בגלל שההורים שלה לא היו קונים את המערכת, הם לא היו מה-4 או 5% שקנו את המערכות האלה.

עינת שגיא אלפסה: מה שקורה, ואנחנו יודעים את זה, שילדים במצב סוציואקונומי נמוך נמצאים בסיכון גבוה יותר לפעמים מילדים במצב סוציואקונומי גבוה.

עינת שגיא אלפסה: ברגע שהמערכות האלה כל כך יקרות ולכל ילד צריך לקנות מערכת משלו וכאשר יש יותר מרכב אחד ויותר מאדם אחד שמסיע את הילדים צריך לקנות עוד ועוד מערכות, מדובר פה באמת בהוצאה מאוד מאוד גדולה ודווקא כאלה שזקוקים למערכות האלה יותר מכול לא יכולים לעמוד בה.

עינת שגיא אלפסה: לכן לקבוע כרגע את התקנה כרגע כמו שהיא זה פשוט לגרום לציבור גדול להיות עבריין.

עינת שגיא אלפסה: אנחנו חושבים שצריך לדחות מעט את התקנה, כן לעשות תהליך בציבור - - -

מיכאל ביטון: כשאת אומרת לדחות מעט, את גם אומרת לדחות שנה?

מיכאל ביטון: תגדירי מעט.

עינת שגיא אלפסה: אני חושבת שהשנה הזאת זה זמן נכון, אני חושבת שבזמן הזה אנחנו יכולים לדבר עם הציבור, באמת להציג את המערכות שכבר קיימות ואת אלה שהן יותר בטוחות, להסביר את הנושא הזה בצורה קצת יותר עמוקה ולעודד לקנות ותוך כדי גם לבדוק עניין של סבסוד, כי באמת המשפחות שיצטרכו את המערכות האלה יותר מכול לא יוכלו לקנות אותן.

עינת שגיא אלפסה: אני חושבת שהתהליך צריך להתארך פה.

מיכאל ביטון: תודה רבה, עינת.

מיכאל ביטון: אנחנו נעבור לסבב חברי כנסת.

מיכאל ביטון: יעקב אשר, בבקשה.

כן, אדוני היושב ראש, תודה רבה.

אין ספק שאנחנו מדברים על משהו שהוא מאוד מאוד חשוב, על פיקוח נפש אמיתי, ושמענו באמת את כל הדברים, אבל אני חושב שהשאלות שמתבקשות כאן הן, א', שאלתי גם את בועז, כי אני אולי פחות נחשף למדיות כאלה ואחרות, האם היה קמפיין רציני של משרד התחבורה בעניין הזה?

כי אנחנו מדברים בעצם, אתם באים היום לוועדה כדי לבחון חקיקה, החקיקה לא באים לבחון, אדוני היועץ המשפטי, את הנוסח של החקיקה, עד דצמבר, או עכשיו בעצם, בתקופה הזאת, או קצת קודם, היו צריכים לבוא ולשמוע באמת מה קורה, איך השוק מגיב, איך אנשים מגיבים, איפה הכשלים, מה הבעיות וכו'.

אתם מציגים את ה-4% או את ה-5%, אין ספק שיש לזה סיבות.

סיבה ראשונה זה באמת אותן השכבות שהן נגיד באוכלוסייה 40% או 50%, ואולי יותר, של הסוציואקונומי הנמוך שקשה להם עדיין עם המחיר הזה, זה דבר אחד, דבר שני, אני לא יודע מה נעשה על ידי משרד התחבורה מבחינת קמפיין פרסומי, להכניס את זה למודעות, להזהיר את אותם אנשים שכן יכולים.

הרי בוא נאמר שהאנשים שיכולים לרכוש את זה אלה לא רק 4% באוכלוסייה, אתם מסכימים איתי, נכון?

אז היינו צריכים להגיע ל-20%, 30%, 40%.

מיכאל ביטון: אבל גם תזכור שזה לא נכנס לתוקף אז בן אדם רואה בזה המלצה, לא איזה אירוע - - -

אבל אתה יודע, אדוני, בקמפיין, אמנם זה לא המקצוע שלנו, אבל לפעמים אתה צריך להבין בזה גם כן, אתה יודע שכשאתה מטמיע משהו אתה מתחיל מה שנקרא קודם כל בהסברה ולהכניס את זה לראש ואז אתה מכניס לראש את ההתראה שאוטוטו הדבר הזה הולך לעלות לכם בקנס, גם זה לא נעשה.

אז הבחינה היום היא בחינה לא נכונה ולא אמיתית ואני חושב שהמשרד צריך, עם כל החלטה שלא תהיה, אדוני היושב ראש, חייבים להיות לזה כמה אגנים נוספים שבהם המשרד יקדיש סכום נכבד מאוד לקמפיין רציני וחזק לאיזה תאריך שלא ייקבע פה היום.

וכמובן, מה שאמר היושב ראש בהתחלה, תבואו עם איזה שהוא רעיון איך מקלים על אנשים בעניין הזה בשכבות הסוציואקונומיות, או בתשלום מיסוי כזה או אחר של רכב או במשהו כזה או אחר שחייב לבוא.

עוד שלושה דברים קצרים, אדוני היושב ראש.

אני חושב קודם כל, אני לא יודע אם זה אפשרי, אדוני היועץ המשפטי, אולי אפשר להחיל כן את החובה לפחות על היבואנים, זאת אומרת שהחובה הזו תתחיל עכשיו.

תיתן לי תשובה אחר כך על הכול.

אדוני היושב ראש, הרי זה לא קשור לסוציואקונומי, זה לא קשור ל - - -

מיכאל ביטון: כן, שלא נאבד שנתון של רכב.

אפשר להחיל את זה עכשיו, אני לא יודע איך זה הולך עם השנתונים.

כמו שאמרתי, כל דחייה שתהיה חייבת להיות קשורה קשר ברור עם איזה שהוא מתן סבסוד כזה או אחר שיכוון לשכבות שצריכות לקבל את זה, או אם אין ברירה אז יהיה לכולם.

הדחייה, אדוני היושב ראש, צריכה להיות קצרה ולא ארוכה, שנה זה הרבה זמן.

אני מתפלא מאוד לשמוע מה שאמרו ב'בטרם', אני מכיר את 'בטרם' וגם אתה ודאי.

מיכאל ביטון: היא אמרה דחייה מעט, בסוף היא ככה - - -

כן, מעט נהיה - - -

מיכאל ביטון: אבל היא התכוונה להתארגן כמו שצריך, נלמד עליה זכות.

כראשי ערים לשעבר אנחנו יודעים ש'בטרם' היו שותפים נאמנים שלנו בהרבה מאוד דברים בהצלת חיי ילדים.

וצריך להיות ברור עוד דבר אחד, אני מדבר עוד פעם על שיווק וקמפיין, שכל החלטה שתהיה פה שיהיה ברור לחלוטין שלא תהיה דחייה נוספת, כי אחרת הציבור אומר רגע, בוא נחכה, בוא נראה מה קורה, ההוא אמר, זאת אמרה, זה אמר.

תודה רבה, אדוני.

מיכאל ביטון: כן, רצינות.

מיכאל ביטון: חבר הכנסת יבגני סובה.

יבגני סובה: תודה רבה, אדוני היושב ראש.

יבגני סובה: קודם כל אני בהזדמנות רוצה לברך אותך, אני לא השתתפתי בדיון הקודם אז אני מאחל לך הצלחה, אני חושב שהוועדה הזאת היא אחת החשובות בכנסת וכולנו נתרום לכך שנצליח בוועדה הזאת.

יבגני סובה: לגבי הנושא הזה, גברתי, עינת, אמרת שיש 17 מערכות שמותקנות היום ברכבים - - -

עינת סגל: לא אמרתי מותקנות, שמוצעות למכירה.

יבגני סובה: שמוצעות.

יבגני סובה: 17 מערכות שבעצם אמורות - - -

שאושרו.

עינת סגל: שאושרו למכירה.

יבגני סובה: שאושרו על ידי משרד התחבורה.

יבגני סובה: אני לא יודע, שוב, לגבי המקרה הספציפי האחרון, אבל אם אנחנו מסתכלים על המקרים שבהם ילדים נשכחים ברכב ונהרגים, אני לא בטוח שיש בכלל שלוש או ארבע מערכות שמותקנות באותם רכבים.

יבגני סובה: זו הערה אחת.

יבגני סובה: שתיים, יכול להיות שאני אגיד פה דבר שהוא נשמע נורא, אבל בואו גם נקשיב לדבר הזה, איפה הקורלציה בין מזג האוויר, בין העונה, לבין מספר הילדים המתים?

יבגני סובה: זה מאוד חשוב.

יבגני סובה: למה אני אומר את זה?

יבגני סובה: משום שאם אני רוצה עכשיו לתת לכם דחייה כוועדת הכלכלה, אז אני לא רוצה שזה יתחיל ב-1 באוגוסט, אני רוצה שזה יתחיל ב-1 במרץ, ואז אני אדע שבחורף, ברוך ה', לא נהרגים ילדים משכחה ברכב, ואז במקום שנה אנחנו יכולים לתת לכם שישה חודשים ואז כל האכיפה והפיקוח יחלו בתקופה שמגיע הקיץ, שזה אפריל-מאי.

יבגני סובה: כשזה מגיע ב-1 במאי אנחנו יודעים שהטמפרטורות עולות לכן - - -

למה?

בחורף לא מתים?

הם לא מתים, אבל - - -

מיכאל ביטון: מוכנים בקיץ כראוי אם עובדים בחורף, כמו נמלה, לעבוד בחורף.

יבגני סובה: אני רק אומר שאין מצב להשאיר את זה ל-31 ביולי.

מיכאל ביטון: בסדר גמור.

יבגני סובה: ועוד נקודה נוספת, לגבי המחיר.

יבגני סובה: 500 שקל זה יקר.

עינת סגל: 300.

יבגני סובה: אוקיי ואנחנו יודעים שמי שעלול להיפגע מהדבר הזה זה כל האנשים ש – אני מסתכל היום יש אנשים שנוסעים ברכבים שעולים 4,000 שקל, אז 10% מעלות הרכב זו המערכת הזאת שצריך להתקין הנהג או האבא או האמא של הילד.

נו, אז תביא את שר האוצר שיעזור לנו פה.

יבגני סובה: עוד הפעם, אני יוצא מנקודת הנחה שלמשרד התחבורה מגיע 100 ימי חסד, בטח לשרת התחבורה החדשה, שזו גם הזדמנות לאחל בהצלחה, כמה אנחנו כבר, 40 יום מהקמת הממשלה?

יבגני סובה: אז 60 יום לפחות.

יבגני סובה: אז אני דווקא פה בעניין הזה כן לתת איזה שהיא דחייה.

60 יום, אני בעד.

יבגני סובה: לא, אבל בטח לא שנה, אני חושב שזה מוגזם, אני חושב שצריך להיערך, כמו שאמרתי, בהתאם למזג האוויר החם במדינה שלנו ולכן לדעתי שישה או שבעה חודשים זה די סביר, כמובן בלי לפגוע בחשיבות של כל הדברים שמנינו כאן וכמובן לכולנו יש ילדים ואנחנו חרדים לילדים ובטח ובטח זה יכול לקרות חלילה לכל אחד ואחת, אז בואו נמצא פה איזה פתרון, אולי נתקן את הדבר הזה.

מיכאל ביטון: תודה רבה, חבר הכנסת יבגני סובה.

מיכאל ביטון: עכשיו בועז טופורובסקי, אחרי זה חברת הכנסת לימור ואחרי זה חבר הכנסת רם שפע, בבקשה.

בועז טופורובסקי: תהיו איתי בבקשה, כי אני ליוויתי את הסיפור הזה מהתחלה וחבר הכנסת סובה, אין 100 ימים של חסד.

בועז טופורובסקי: בתאונות דרכים מתים כל יום וביום ראשון כבר יש דיונים בממשלה על התקציב ואני מבין כבר שיש בעיה הרבה יותר גדולה, שאנחנו אסור לנו כאן בוועדה לתת לזה להיות.

בועז טופורובסקי: אני הייתי בכנסת הקודמת יושב ראש ועדת המשנה של הבטיחות בדרכים, למרות שהייתי באופוזיציה היושב ראש הקודם מצא לנכון למנות אותי, אני גם מקווה ודיברנו, שהיושב הראש הנוכחי ימצא לנכון כי נושא הבטיחות בדרכים זה נושא שלא מספיק מתייחסים אליו ולא לוקחים אותו ברצינות במדינת ישראל, בכנסת, בממשלה ובמשרד התחבורה.

מיכאל ביטון: חבר הכנסת טופורובסקי, יש מעטים בכנסת ישראל שמחויבים לנושא כמוך.

מיכאל ביטון: אצלך זה אמיתי.

יש פה שני ראשי ועדות לשעבר.

מיכאל ביטון: אבל טופורובסקי כל שבוע במליאה מקריא את שמות ההרוגים מתאונות דרכים.

נכון, אני משבח אותו על זה.

מיכאל ביטון: כמסע סיזיפי.

מיכאל ביטון: אנחנו יודעים - - -

יבגני סובה: התמונה עם הקסדות שהוא עשה פה עדיין יש לי בראש.

יבגני סובה: זה מראה שהוא חזק, אנחנו שיבחנו אותו על זה.

מיכאל ביטון: אז הנה, בועז, אמנם אתה עוד לא ניצחת את כל הנושא הכואב הזה, אבל הערכה על פועלך יש.

יבגני סובה: נכון, כל הכבוד.

בועז טופורובסקי: ובשבוע שעבר ראינו איך ביום שהודיע משרד התחבורה שהוא רוצה לדחות את התקנות מתה טאלין בגיל 3 משכחה ברכב.

בועז טופורובסקי: אני זוכר שלמרות שהייתי באופוזיציה המשרד כולו דיבר איתנו אז, ישב איתי המנכ"ל, חלק מהאנשים כאן ובזום ישבו איתי, הסבירו לנו איך התקנות עובדות, עשו עבודה עם חברי הוועדה, עשו עבודה עם חברי ועדת המשנה, וכאן אף אחד לא דיבר.

בועז טופורובסקי: פתאום נעלמתם.

בועז טופורובסקי: אני אומר לכם עוד פעם, אני רוצה שתדעו טוב מאוד, אם אז הייתי באופוזיציה, עכשיו אני בקואליציה, אני ביקשתי את הוועדה הזאת רק בגלל נושא בטיחות בדרכים והדברים האלה לא יעברו בשתיקה.

בועז טופורובסקי: יש כאן מחדל של משרד התחבורה, מחדל רציני.

בועז טופורובסקי: אנחנו ישבנו כאן, דיברו על כל הדברים, ישב כאן חבר הכנסת פינדרוס ובזמנו הוא אמר:

בועז טופורובסקי: אתם תראו איך התקנה הזו לא תצא לפועל, אתם עושים צחוק, אתם משיתים את זה על האזרחים, ודיברנו אז על משרד האוצר ואתם אמרתם במשרד התחבורה שאתם תעבדו עם משרד האוצר לקראת התקציב.

בועז טופורובסקי: לא דיברתם עם משרד האוצר, משרד האוצר גם לא כאן, לדעתי, אולי הוא בזום.

בועז טופורובסקי: אז הוא צחק כשאני אמרתי מה עם מימון של משרד האוצר על זה, הם צחקו על זה.

בועז טופורובסקי: על מוביליי, שזה חשוב מאוד, ידעו לעזור ולממן, אבל כשזה מציל חיים וזה הרבה יותר זול, הרבה יותר זול, הרי אם זה היה במימון מדינה זה לא היה עולה 200 או 300 שקל למערכת, זה היה עולה 40 שקל למערכת ואז כולם היו מקבלים את זה.

בועז טופורובסקי: רוצים להטמיע דברים, לא היה קמפיין, ואני לא מכיר במדינת ישראל שאומרים בוא נקבע סנקציה פלילית ואז כשמגיע המועד אומרים: אה, הציבור לא מקבל את הסנקציה הפלילית אז בואו נבטל אותה.

בועז טופורובסקי: הרי אנחנו רואים עד עכשיו איך לא מבטלים, למשל, להבדיל אלפי הבדלות, את הסנקציה הפלילית על משתמשי קנביס למרות שהציבור לא מקבל אותה.

בועז טופורובסקי: אז כאן שזה חיים של בני אדם, הציבור לא מקבל את זה אז בואו נדחה את זה בעוד שנה וימותו עוד ילדים סתם, סתם בדרכים?

בועז טופורובסקי: אתם מבזים את הוועדה, אתם מבזים את עצם העבודה שעשינו כאן על התקנה הזו.

בועז טופורובסקי: גם שרת התחבורה, למרות שהיא כאן והיא חלק מהקואליציה שאני נמצא בה, זו התנהלות לא תקינה.

בועז טופורובסקי: ביום ראשון הממשלה יושבת על התקציב, אני לא מכיר שום רפורמה שעושים בבטיחות בדרכים, אני לא מכיר שום כסף שמוסיפים לבטיחות בדרכים, אני לא מכיר שינוי בסדרי עדיפויות, אני לא מכיר שום דבר שעושים.

בועז טופורובסקי: עכשיו אני באתי ואני מבקש להיפגש עוד פעם עם האנשים במשרד התחבורה וכולם מחכים שאני אפגש עם השרה.

בועז טופורובסקי: עם מירי רגב זה היה לי וגם היא בסוף הבינה את זה.

בועז טופורובסקי: כאן, עם שרה שהיא מהקואליציה, אפילו מהגוש שלי, לא היה לה זמן להיפגש איתי.

בועז טופורובסקי: לאף אחד מהאנשים המקצועיים במשרד התחבורה, אין להם זמן להיפגש עם אנשים שמתעסקים בזה בגלל שצריך אישור של שרה שמשום מה לא מגיע.

בועז טופורובסקי: אז אני אומר לכם, אין מצב שהתקנה הזו נדחית ל-1.6, והנה, יש כאן קואליציה שאומרת את זה.

בועז טופורובסקי: הגיע הזמן שתעבדו כמו שצריך ולא תנוחו ומבחינתי לא תישנו בלילות, כמו שאנחנו לא ישנים כאן, עד שהדברים יקרו ושזה יהיה בכל רכב.

בועז טופורובסקי: זה לא צחוק ונגמר הצחוק שאתם יכולים לעשות מהוועדה הזאת ומאזרחי ישראל.

בועז טופורובסקי: אנחנו כשקיבלנו את ההחלטה הזאת עמדנו בפרץ מול כל האזרחים שאמרו שאנחנו משיתים את זה על האזרחים, למה?

בועז טופורובסקי: כי זה מציל חיים, ועשינו את זה בתקופת בחירות, גם השרה הקודמת, גם המנכ"ל הקודם, גם אנשים מהמפלגות האחרות שהיו כאן, זה היה בתקופת בחירות, זו הייתה החלטה הכי לא פופולרית לעשות, אבל למען הצלת חיים אנחנו עשינו את זה.

בועז טופורובסקי: אז עכשיו אתם אחרי בחירות באים ואומרים כי הציבור לא קיבל את זה?

בועז טופורובסקי: איפה ראיתי פרסום אחד?

בועז טופורובסקי: או שאתם שלא רציתם את התקנה, וזה חמור מאוד, ואז גם שיקרתם כאן כי אז הסברתם, אתם ואבנר שהיה כאן, אז הוא הגיע לכאן, למרות שהייתה קורונה, חבר הכנסת אשר, הוא הגיע לכאן, הסברתם טוב מאוד למה זה חשוב, שינינו את התקן או את הקלות שאפשר להשיג אישור, כי אמרנו שזה מסובך מדי, אמרנו שמספיק שיצהירו שזה עומד באיטליה, במה שהאיטלקים אמרו וזה מספיק.

בועז טופורובסקי: מה אתם עשיתם?

בועז טופורובסקי: כל הדיבורים כאן זה דיבורים מבזים ומביישים, ואני רוצה שאתם תלכו לבקר את ההורים של טאלין ותסבירו להם את זה.

בועז טופורובסקי: אני לא יודע מה 'בטרם' אמרו, שההורים של טאלין לא היו שמים את זה?

בועז טופורובסקי: זו בעיה של המדינה, מה זה לא היו שמים את זה?

בועז טופורובסקי: איפה נשמע כזה דבר שמדינה יכולה להגיד משהו ואז היא תראה אם האזרחים יקבלו את זה או לא.

בועז טופורובסקי: מה זה, זו מדינה של המלצות?

מיכאל ביטון: אני מעדיף לקרוא לך חבר הכנסת בועז, טופורובסקי מסבך אותי כל הזמן, ואתה דיברת מדם ליבך ולכן אי אפשר לקטוע אותך ואמרת דברים נכוחים.

נכון.

מיכאל ביטון: ויחד עם זאת אני כן רוצה לומר שכששר חדש נכנס, הייתי פעם שר, אתה יודע, מותר לו להגיד: תנו לי זמן.

מיכאל ביטון: פה כמובן אנחנו נמצא את שביל הזהב - - -

בועז טופורובסקי: סליחה, אדוני היושב ראש, אתה יושב ראש ועדת כלכלה, השרה דיברה איתך, הסבירה לך למה היא רוצה שייתנו לה זמן?

בועז טופורובסקי: היא שאלה אותך או שהיא שלחה לך צו לתקן שתאשר לה כמו עובד שלה?

מיכאל ביטון: אז אני רוצה להגיד את האמת, שדיברה איתי המנכ"לית, אמרתי למנכ"לית שלא תקין שהשרה לא דיברה איתי, השרה חייגה אליי במהלך הדיון כבר, אני אדבר איתה, אנחנו ניתן לה את הזכות להצליח.

יבגני סובה: השרה לא התפטרה בנורבגי, היא במליאה, זה פשוט יום ארוך.

מיכאל ביטון: אני אומר לכם, ניתן לה את הזכות להצליח גם במשימה הזו.

מיכאל ביטון: בועז, אני רוצה להיות כמוך, אחד שניצח עוולות ודברים שנשכחו, אנחנו נבנה פה איזה מתווה שלא יהיה שנה, שהוא יהיה ראוי ומעשי ונשכני ועם בקרות שלנו בזמן הקרוב.

בועז טופורובסקי: בוא נראה.

בועז טופורובסקי: אבל אם זה צו אנחנו לא יכולים לשנות את התאריך, אנחנו יכולים לאשר או לא לאשר.

מיכאל ביטון: יכולים לתת הארכות.

יבגני סובה: לא, שהם יחזרו עם הצו המתוקן אם אנחנו נחליט שאנחנו רוצים לשנות אותו.

מיכאל ביטון: בין הדברים הנוקבים שלך להצעות הראשוניות של, תרשו לי לקרוא לכם בשם פרטי, לי מותר, לא?

בטח.

מיכאל ביטון: ליבגני שהציע פה איזונים, אנחנו נבנה איזה כיוון.

מיכאל ביטון: בבקשה.

דוד טמיר: כבוד היושב ראש, אני מבקש רק להגיב על הדברים של חבר הכנסת טופורובסקי.

בועז טופורובסקי: שיגיב אחרי.

בועז טופורובסקי: סליחה שנייה, אני רוצה להגיד משהו.

מיכאל ביטון: חכה שכלל חברי הכנסת ידברו ואז תתייחס לכול.

דוד טמיר: כי פשוט נאמרו דברים שאני חושב שלא היה ראוי ש - - -

בועז טופורובסקי: אני לא יודע מי אתה, אבל תגיד לי מה אתה עשית עם האוצר בשביל להשיג לזה תקצוב, אחרי זה, אחרי שתקבל רשות דיבור.

מיכאל ביטון: רגע, אדוני.

מיכאל ביטון: אני רוצה להגיד לך שבועז טופורובסקי הוא לא מהמתלהמים, והמחברים והמחבקים, אבל כשבדם ליבו יש הרוגי תאונות דרכים והארץ שלו זועקת אז הוא זועק את זעקתם.

מיכאל ביטון: לא לקחת את זה אישי, לקחת את זה קבוצתי.

דוד טמיר: כבוד היושב ראש, אנחנו לא מבזים את הוועדה ואנחנו לא עושים צחוק מהוועדה.

בועז טופורובסקי: אתם כן, אתם כן.

מיכאל ביטון: אתה תגיד, תהיה לך זכות תגובה.

בועז טופורובסקי: אני אומר לך שאתה כן, עצם זה שאתה באת עם הבקשה הזאת זה כן.

מיכאל ביטון: רגע, בועז.

בועז טופורובסקי: אנחנו דיברנו אז בוועדה ואמרנו ש-1 באוגוסט זה מאוחר מדי כי יהיה את יולי שאנשים ימותו ואת יוני שאנשים ימותו ועכשיו אתם רוצים לדחות את זה לעוד שנה, כאילו שגם באוגוסט ימותו ובספטמבר ימותו, כי גם חם בספטמבר.

מיכאל ביטון: בועז היקר, הדברים שלך נשמעו.

ואני כופר בזה שרק בקיץ מתים.

מיכאל ביטון: גם בחורף יש סכנות.

דוד טמיר: יש לנו נתונים שאני אבקש להציג אותם בעניין הזה.

מיכאל ביטון: אנחנו ניתן לך, תרשום את הנקודות.

מיכאל ביטון: חברת הכנסת מגן, שהתנהגה פה בנימוס, לא להפריע לה, בבקשה.

לימור מגן תלם: אז אני רוצה לומר שאני גם חשה מאוד לא בנוח עם הנושא של דחיית התקנות וכניסתן לתוקף כשמדובר בחיי פעוטות.

לימור מגן תלם: אני יכולה להבין את הנושא שהשוק לא ערוך, אבל אני הייתי רוצה לראות או לקבל החלטה על דחייה קצרה הרבה יותר באופן משמעותי.

לימור מגן תלם: מה שחשוב לי, ואני רוצה לבקש מאדוני היושב ראש, שאנחנו נכנס את הוועדה ונדון באיך אפשר לעודד את המוכנות של השוק.

בדיוק.

לימור מגן תלם: פשוט שהוועדה הזאת תתכנס ותחשוב יחד מה אנחנו יכולים לעשות כדי לעודד ולתמרץ - -

ויבגני יעזור לנו באוצר.

לימור מגן תלם: - - ואז כשנגיע לכניסת התקנות לתוקף שאנחנו נגיע עם אמירות ועם פעולה מה עשינו כולנו כדי שנגיע כשהשוק מוכן וערוך.

לימור מגן תלם: אז אם אדוני יוכל לקבוע לזה דיון מיוחד אני מאוד אודה לה.

מיכאל ביטון: א', את צודקת, ב', לא נרפה, אנחנו כל חודש נבדוק מה העניינים ויותר מזה, גם בבלתי פורמלי, ואנחנו נביא את התוצאה הזאת.

לימור מגן תלם: מצוין, תודה.

מיכאל ביטון: אנחנו מברכים את חבר הכנסת אוסאמה סעדי שהצטרף, לאט לאט אתה תיכנס לעניינים ותבקש לדבר.

אוסאמה סעדי: נכון.

מיכאל ביטון: חבר הכנסת רם שפע, בבקשה.

רם שפע: קודם כל, מיכאל, אמנם הייתי פה גם בדיון הברכות, אבל ברכות, אחת הוועדות החשובות בכנסת והולך להיות לנו פה הרבה מאוד דברים לעשות ביחד.

רם שפע: שנית, טופורובסקי, תכננתי לפרגן לך רגע לפני שהתחלת לדבר, אז למרות הדברים שעם חלקם אני כמובן לא מסכים - - -

יבגני סובה: תיקון תוך כדי תנועה, מה שנקרא.

רם שפע: אני רוצה להגיד שנייה במהות, ברצינות, שנים שהוא מתעסק בזה ומקדם את זה, לא רק בהקשר של התקנה הספציפית, אלא באופן כללי בטיחות בדרכים ובעיקר זה לא מובן מאליו כי רוב חברי הכנסת אוהבים להתעסק בדברים שמביאים כל הזמן ערך תקשורתי וזה לא תמיד העניין ובאמת מכל הלב זה דבר מוערך בעיניי.

רם שפע: אני גם קצת מסתייג מחלק מהדברים שאמרת, למרות שאני מהמפלגה של מרב, כידוע, השרה, בינינו חברי הכנסת תמיד לגיטימי מאוד להגיד דברים, זה בסדר, זכותנו, אבל דווקא מול אנשי המקצוע, אני לא יודע מה הם עשו ולא עשו, חשוב רגע לוודא ולהבין מה היה בחודשים האלה.

רם שפע: בעיניי אנחנו קצת מפספסים בדיון את המהות.

רם שפע: אגב, בסוגריים, רק בשביל הפרטים, יש לי ילד בן ארבע וילד בן שנה, נראה לי שהנושא הזה מאוד מאוד מאוד ברור לי ובאחד מהרכבים שלנו גם מותקנת אחת המערכות.

רם שפע: אני חושב שהשאלה איך אנחנו גורמים לזה לקרות שיהיו הרבה יותר הורים שיתקינו ברכב את המערכת.

רם שפע: העיסוק בתזמון של התקנה, כל עוד הוא לא משנה את המציאות, המשמעות שלו דלה יותר.

רם שפע: נגיד שאנחנו לא נאשר את זה והחל מ-1 באוגוסט התקנה תיכנס לתוקף והכול טוב, אבל ההורים לא יתקינו את זה ברכב, אז האם נציל חיי אדם כפי שכולנו רוצים, וזאת הרי המטרה?

רם שפע: אנחנו מבינים שלא, כלומר לפי הנתונים שהמשרד מדבר עליהם.

רם שפע: לכן השאלה בעיניי היא איך אנחנו גורמים לזה לקרות, ובעיקר, ופה אני אומר את זה לי וליבגני, אבל כולם כמובן יכולים לעזור, וגם טופורובסקי בעניין הזה, איך אנחנו מייצרים מצב שהאוצר ומשרד התחבורה מסכמים על תקציב כדי לגרום לזה שיהיה סבסוד וההורים יוכלו לממן את זה.

זהו.

רם שפע: הרי אותן שכבות, שלצערנו הרב, ככל שאני מבין, אני לא מכיר את הנתונים, תיכף תגידו, שיש בהם הרבה מקרים, אלא אותן שכבות שלא יכולות להרשות לעצמן לממן את אותן מערכות ואז אותם מקרים מזעזעים, שאף אחד מאיתנו לא יכול להעלות בדעתו קורים ו - - -

אפשר לעשות לפי שווי רכב.

רם שפע: את הדבר הזה אפשר לתכנן, אני אשמח אחרי זה שתתייחסו גם לפרטים אם יש לכם איזה שהוא פילוח לאוכלוסיות, גם לזה יש ערך, אבל בעיקר לתזמון, ובסוגריים אני מסכים עם חברי, חבר הכנסת אשר, שגם בחורף גם אם הנזק הוא פחות מיידי לאור הטמפרטורות זה עדיין מאוד מאוד משמעותי, אני מניח שיש הרבה מקרים שקורים גם בחודשים האחרים.

רם שפע: ולסיכומו של עניין אני מציע שאחרי שכל הדוברים ידברו נעצור להתייעצות סיעתית וננסה לחשוב איך אנחנו מוצאים פתרונות פרקטיים לזה.

לא סיעתית.

מיכאל ביטון: סיעתית זה אתה עם עצמך.

רם שפע: התייעצות, היא יכולה להיות סיעתית.

רם שפע: אני אגלה לך, מותר להתייעץ עם עוד סיעות.

רם אומר את זה, אבל אני רוצה לומר דבר אחד, אופוזיציה וקואליציה, בנושאים הללו אין אופוזיציה ואין קואליציה ואני יכול לריב איתו עוד שעה בוועדה המסדרת ולצעוק עד השמים, אבל נבוא לפה ואנחנו נדבר אותו דבר ואנחנו נחשוב אותו דבר.

יבגני סובה: תתקדם, יעקב, אין פה ועדה מסדרת.

רם שפע: בסדר, התייעצות משותפת לכל חברי הוועדה.

מיכאל ביטון: שפע, אנחנו נביא מתווה מוסכם, אבל משמעותי יותר ושלם ומהיר יותר מבקשת הדחייה שהוצגה פה.

יבגני סובה: מיכאל, אפשר עוד חצי משפט?

מיכאל ביטון: כן.

יבגני סובה: קודם כל אני מתחבר מאוד לדברים של חברי בועז טופורובסקי ובאמת בועז הוא לא מהאנשים שמתלהמים ואני רואה אותך פה ואתה באמת מדבר פה, שכנעת אותי בזה שלא צריך לתת אפילו שישה חודשים, צריך להוריד פה אפילו פחות.

יבגני סובה: אני רוצה להגיד, במסגרת הדיונים של ועדת הכלכלה לא פעם ישבו פה קצינים ממשטרת התנועה והציגו פה נתונים לדעתי מפחידים, למשל מספר הנהגים שנוהגים ללא רישיון, זה הגיע למאות אלפי אנשים.

יבגני סובה: אז כשאנחנו מדברים על אכיפה של המערכת הזאת אנחנו צריכים לקחת בחשבון גם את העניין הזה שהרבה אנשים פשוט לא ירצו להתקין את זה ואיכשהו אנחנו צריכים להתמודד עם הנתון הזה.

יבגני סובה: אנחנו יודעים שאנשים שנכנסים לאוטו ונוהגים ללא רישיון, אז בטח ובטח בנושא הזה, הם פשוט לא יתקינו ולא אכפת להם מזה.

יבגני סובה: צריך גם לתת איזה שהיא דעת בעניין הזה.

יבגני סובה: וכמובן, כמו שאמרתי, צריך להציג נכונות יותר רחבה בשביל שוועדת הכלכלה תקבל את זה, כי הוועדה הזאת אמורה לפקח, היא לא אמורה להסכים לכל דבר שמשרד התחבורה מציע, להיפך, הוועדה הזאת צריכה לתת את הדעת בעניין שלה והרבה פעמים אנחנו אלה שדוחפים שהמשרדים יקבלו את ההצעות שלנו ולכן זה חשוב ששמעתם את כל הדיון הזה פה היום.

היושב ראש, עוד משהו קטן שאני חושב שהוא גם חובה, גם חובה כאנשים כי באמת גם שיבחנו את הפעילות של בועז, אבל מאחר שיש חילופי ראשי ועדות, פה היו בחירות באמצע והיה ככה והיה ככה והיה ככה, אבל צריך להגיד באמת, וזה להגיד לך, כי אתה איש ביצוע בסופו של דבר, לוועדה הזאת יש כוח בנושא של תאונות דרכים, לא הרבה מאוד, אבל כשהיא מתעלקת היא יושבת על זה ולא תעזוב את זה.

ואני רוצה לומר לשבחו של היושב ראש איתן כבל שהפך את הנושא הזה לנושא מאוד מאוד חשוב, עשו פה ועדת בדיקה, אני חושבת שהיא הייתה חסרת תקדים, עם דוח שלם שלאחר מכן ועדות המשנה המשיכו - - -

בועז טופורובסקי: רובו לא יושם.

אמרתי תמיד שאיתן כבל לא פה, תקשיב טוב, זה נזק לבניין הזה, הוא באמת אחד הפרלמנטרים ואנשי הביצוע הטובים שיש, אבל אני אומר לך את זה, כי אני יודע שאתה בא לעבוד, העיר ירוחם יכולה להעיד על זה, כל אבן מאבניה יכולה להעיד על זה, לכן אני אומר שהנושא הזה, אם תיקח אותו, אני ראיתי בעיניים שככל ששיגענו את אנשי המשטרה והתחבורה, היו עשר ישיבות של ועדת הכלכלה לפחות בקדנציה אחת ו-22 ישיבות של ועדת משנה לנושא של בטיחות בדרכים עם מעקבים והכול וקרו דברים ויקרו דברים.

אני ממליץ לך להרים את הנושא הזה הכי גבוה שרק אפשר.

מיכאל ביטון: חבר הכנסת יעקב אשר, אנחנו כיוונו לדעת גדולים כי אחת הדרישות שלנו ממשרד התחבורה, בנוכחות השרה, כבר להציג, רצינו תוך חודש, אבל השרה אמרה שהיא צריכה טיפה יותר זמן, את כל הסוגיה של תאונות הדרכים.

בועז טופורובסקי: אבל אז יגידו שלא היה תקציב.

בדיוק, אבל איפה תקציב?

מיכאל ביטון: בועז, אז כנראה שהדיון הזה יהיה לפני תקציב המדינה, לפני שהוא עובר, אבל הוא לא יהיה הראשון ולא האחרון, אני יודע גם בפועל שמצד אחד היו פרלמנטרים שנאבקו את המאבק, לא תמיד מצאנו שרים שזה הנושא בליבם ובנפשם, דווקא פה קיבלנו איתות שהנושא הזה חשוב לשרה והיא רוצה להתמסר אליו, אז אנחנו נותנים את הכבוד ואת הזמן.

בועז טופורובסקי: האוצר אולי?

מיכאל ביטון: רגע, שנייה.

מיכאל ביטון: אנחנו נשמע את עורך דין דוד טמיר, התייחסות.

מיכאל ביטון: חבר'ה, יש לי פה הרבה דוברים ולא כולם ידברו, אבל אתה תדבר, אחרי זה הסמנכ"ל, אחרי זה אריאל הבר ממשרד האוצר, אחרי זה סימונה זילבר מהמשטרה, יש פה עוד יצרנים של פתרונות לרכב שהנוכחות שלהם איתנו מבורכת, אם אני אצליח אני אאפשר לאחרים לדבר.

מיכאל ביטון: זה סדר הדוברים, בבקשה, דוד.

דוד טמיר: ראשית אני אפתח ואני אגיד שהיו קשים לי הדברים של חבר הכנסת טופורובסקי.

דוד טמיר: אני חושב שלהגיד עלינו שאנחנו מבזים את הוועדה הזאת או עושים ממנה צחוק, אני חושב שזה באמת, מעבר לזה שאין קשר בין האמירה לבין המציאות, אני חושב שזה לא נעים גם בפן האישי, אנחנו היינו ביחד בדיונים הקודמים ואני חושב שזה לא ראוי.

דוד טמיר: אתה ראית את העבודה שאנחנו עשינו, גם הניסיון שלנו היום לבוא הנה בפני הוועדה זה ניסיון שנעשה אחרי עבודת חשיבה משמעותית שנעשתה במשרד.

דוד טמיר: אין כאן דברים שנעשים, ודאי שלא בכיוונים האלה, אני חושב שברמת השיח, אני חושב שגם מול עובדי ציבור שמגיעים לוועדה, אני חושב שזה לא היה ראוי.

יבגני סובה: אבל זה לא אישי, אל תיקח את זה אישי.

יבגני סובה: אל תהפוך את זה לאישי.

דוד טמיר: לא, אני חושב שיש קלות להגיד - - -

יבגני סובה: לא, לא אמרנו עליך משהו אישי, כי יש לצערי במשכן הזה, מדברים דברים אישיים, אין פה שום דברים נגדך.

דוד טמיר: אני לא לוקח את זה אישית, אני אומר שהדברים לא היו מכובדים.

זה - - - לגמרי, עזוב את הניסוח.

דוד טמיר: אני רוצה להיכנס עכשיו לתת מענה.

בועז טופורובסקי: אתה רוצה שאני אשווה בין איך אותם אנשים התייחסו לחברי הוועדה לאשר את התקנות ואיך הם לא התייחסו עכשיו כשהם מבקשים לדחות אותן?

בועז טופורובסקי: אתה רוצה?

בועז טופורובסקי: אני יכול לעשות השוואה ואז אנשים יגידו אם עכשיו - - -

בואו נתקדם.

דוד טמיר: אני חושב שאמרתי את הדברים, אני חושב שאנחנו יכולים להמשיך הלאה.

מיכאל ביטון: הרב בועז, דבריך נאמרו, נשמעו ומהדהדים פה וישפיעו על כולנו, ודוד אומר:

מיכאל ביטון: אני רוצה לשמור על כבוד אנשי המקצוע ולא להתבוסס בעניין, בואו נתקדם.

דוד טמיר: לגבי הטענות הענייניות שהוצגו, אז דיבר חבר הכנסת אשר לגבי קמפיין, הוא אמר שהוא לא יודע אם היה קמפיין.

דוד טמיר: נמצאים איתנו כאן נציגים של הרלב"ד, אנחנו כבר כמה חודשים בקמפיין תקשורתי שנעשה בנושא הזה ספציפית, בקמפיין שנעשה, מפולח לגבי מגזרים שונים, באפיונים שונים, והקמפיין הזה בתוקף באוויר.

דוד טמיר: אנשי הרלב"ד יוכלו לתת נתונים ביחס לקמפיין.

עינת סגל: שגם מזכיר את ה-1.8.

תראו, אני שאלתי את בועז אם הוא מכיר את זה, כי אני פחות מסתכל במדיות שאתם - - -

יבגני סובה: אני חייב להודות שאני אישית גם לא נחשפתי לשום קמפיין למרות שאני איש תקשורת לשעבר ואנחנו כולנו עוקבים.

אני לא מכיר את זה.

יבגני סובה: לא נחשפתי לאף פרסומת.

לא נחשפנו, אז משהו לא עובד.

דוד טמיר: הקמפיין רץ ברדיו, ברדיו אני אישית שמעתי, הוא נעשה במדיה החברתית.

יבגני סובה: אני באמת לשמוע, אני רוצה לשמוע.

מיכאל ביטון: חברי הכנסת היקרים שלי, אתם כל אחד דיבר בלי שהפריעו לו.

מיכאל ביטון: יש עשרות אנשים בזום, לא נצליח לשמוע אותם, אני מבקש מכם להתאפק עכשיו ולאפשר לאנשי המקצוע לדבר ולעוד כמה עמותות, אחר כך נצא להפסקה, חברי הכנסת, נגבש מתווה ונחזור.

מיכאל ביטון: בבקשה, תסיים.

דוד טמיר: מעבר לקמפיין שנעשה במדיה החברתית אני יכול להגיד שלמשרד התחבורה ענף מדיה חברתית מאוד חזק שפועל, הנושא הזה של מערכות התראה למניעת שכחת ילדים ברכב היה אחד הדפים הנצפים ביותר במדיה החברתית של משרד התחבורה, כך שאני חושב שאי אפשר להגיד שהציבור לא מכיר ולא יודע.

דוד טמיר: זה לעניין הקמפיין.

דוד טמיר: לעניין ההארכה שאנחנו מבקשים, הובאה כאן איזה מין אמירה כאילו שמשרד התחבורה ביקש לדחות בשנה, סוג של דחייה של אחרינו המבול או משהו בסגנון הזה.

דוד טמיר: אני רוצה לתקן את הדברים האלה, על פי הנתונים שיש לנו, שזה נתוני 'בטרם', שאלה הנתונים שכל הטיפול בנושא הזה מתבססים עליהם, אני מקריא, בחודשים ינואר, פברואר, מרץ, במשך העשור האחרון לא נרשם אף ילד שנהרג כתוצאה מהתופעה, כנ"ל גם לגבי חודש נובמבר.

דוד טמיר: בחודש דצמבר, בעשור האחרון היה ילד אחד שנהרג מהתופעה.

יבגני סובה: חורף.

דוד טמיר: וגם כשהיה דיון בסבב הקודם אנחנו אמרנו את זה והדברים הובהרו.

אז אם לא צריך תבטלו את הכול, נו מה הבעיה?

דוד טמיר: אנחנו אמרנו שהבעיה, ולא צריך להיות מהנדס בשביל להבין שהבעיה רלוונטית במיוחד בחודשי הקיץ כאשר הטמפרטורות עולות ולכן הדחייה שלנו בעצם הייתה דחייה, אנחנו נמצאים עכשיו בחודש אוגוסט, דחייה של שלושה חודשים או ארבעה חודשים הייתה מביאה אותנו לחורף וזה לא מספיק זמן, מה גם שהיתרון שאנחנו נשיג בזה, אנחנו חושבים שהוא לא יתרון מסכן.

מיכאל ביטון: דוד, הנקודה הובהרה.

מיכאל ביטון: תודה רבה.

אני לא מסכים עם החורף, אם ילד יקבל איזה שהוא הגבלה או שיתוק בגלל זה והוא לא מת.

מיכאל ביטון: נכון, גם החורף מסוכן.

גם בחורף הרבה פחות רואים שילד תקוע באוטו.

מיכאל ביטון: גם החורף מסוכן, גם השמשה לא שקופה, גם לא רואים טוב.

לא שקופה, אדים, סיפורים.

מיכאל ביטון: בסדר, עכשיו אני מבקש, הסמנכ"ל אבנר, אתה רוצה להשלים?

מיכאל ביטון: לכל דובר עכשיו יש דקה בלבד, נאומים בני דקה, כמו במליאה.

מיכאל ביטון: אבנר פלור.

אבנר פלור: אני רוצה להשלים כמה דברים.

אבנר פלור: אנחנו מאז שהתקנה חוקקה עשינו המון המון צעדים כדי להגיע ל-1 באוגוסט עם כמות מערכות לציבור, חלק מהמהלכים שעשינו זה מה שנאמר פה בנושא של הקמפיין, שתיים, מה שעשינו, יצאנו עם הדרישות שלנו ועובדה שמחודש אפריל-מאי שהיו שלושה יצרנים ויזמים הגענו ללמעלה מ - - - יזמים ויצרנים.

אבנר פלור: המחיר שהתחיל 500, 600, 700 שקל ויותר הגיע עכשיו למחיר של 300 שקל ו-250 שקל ואפילו פחות.

אבנר פלור: כל הנושא הזה של מתן התמריצים לכלי הרכב החדשים שהתחלנו מינואר זה גם עוד איזה שהוא מהלך שיש כבר למעלה מ-8,000-7,000 כלי רכב שהמערכת נמצאת בהם עם הקנייה, כלומר כל מה שהמשרד יכול היה לעשות, הן בהיבט ההסברתי, הן בהיבט של ההקלות בדרישות המקדמיות ליבוא של המערכות, להכנסת מערכות ביבוא אישי וכו', זה נעשה.

אבנר פלור: אחרי כל הצעדים האלה ואחרי כל מה שנעשה כנראה שזה לא מספיק ועובדה שמתוך 800 או מיליון מערכות שאמורות להיות כאן ולספק לאזרחים יש רק 300,000 ומתוכם מכרו רק 50,000.

אבנר פלור: כל הכוונה שלנו זה להגיע מוכנים ולתת לציבור את המערכת במחיר הסביר.

מיכאל ביטון: אבנר, תודה רבה.

בועז טופורובסקי: רק הסיפור על המכס הוא חצי מדויק.

מיכאל ביטון: אתה יודע שאמרו פה בלי שתדע שאתה מהטובים באנשי המקצוע.

בועז טופורובסקי: נכון.

מיכאל ביטון: אז רק שתדע את זה שיש כאלה פה שמכירים אותך ויודעים לפרגן על עשייתך.

מיכאל ביטון: אני מבקש לשמוע את נציג האוצר, בבקשה.

בועז טופורובסקי: אבל זה רק חצי, היה מכס למוצרים מסין, רק מאירופה לא היה מכס.

בועז טופורובסקי: אז המוצרים הזולים לא היו זולים.

מיכאל ביטון: רגע, בועז.

מיכאל ביטון: נציג האוצר דקה.

מיכאל ביטון: אני רוצה למקד אותך, איך אפשר להביא מתווה כפי שעשיתם עם אמצעי נהיגה אוטונומית, שסבסדתם לנהגים שיתקינו, איך אפשר לעודד גם במקרה הזה, אולי באגרת הרכב או באותו מודל שעשיתם?

מיכאל ביטון: בבקשה, אריאל.

אריאל הבר: ברשותך, אני אתייחס, אני אשתדל לעמוד במגבלות ואתייחס לנקודה אחת שעלתה מוקדם יותר.

אריאל הבר: אני חושב שבשנה האחרונה כן נעשו שיקולים גם בממשלה ובכנסת בנוגע לתקנות, שלא רוצים שהציבור יעבור על החוק אז צריכים להתקין תקנות גם שניתן לעמוד בהן.

אריאל הבר: זו נקודה אחת.

אריאל הבר: נקודה נוספת ביחס לשאלה שהעלית עכשיו, קיים חשש שהחלת חובה ובטח סבסוד דווקא יעלו את המחיר של המערכות, לא יורידו אותן, כמו שכולנו מנסים וכמו שמשרד התחבורה פועל כבר תקופה די ארוכה להוריד את מחירי המערכות.

אריאל הבר: לא התקיים דיון בחודשים האחרונים - - -

אבל יש לך שוק היום, תקבע סף.

אריאל הבר: אנחנו כמובן פתוחים לדיונים כאלה ולוקחים הכול ברצינות.

אריאל הבר: ברור לכולם שהדבר הזה יבוא על חשבון דברים אחרים והשאלה על מה, על חשבון מה.

בועז טופורובסקי: משרד התחבורה לא דן איתו וכמובן תחבורה את האוצר לא מעניין.

מיכאל ביטון: אומרים ביהדות שפיקוח נפש דוחה דברים רבים, אבל אנחנו מציבים בפניך אתגר וזה לא אחריותך, משרד התחבורה שמתכנן את תקציבו יידרש להציג לנו מול האוצר הסכמות גם בסיוע למימון המערכות ברכבים הקיימים מול החדשים, שזה כבר מושת על היבואנים.

מיכאל ביטון: אני מבקש מרב פקד סימונה זילבר, אם את יכולה ככה בדקה להציג לנו מה שחשוב לך.

מיכאל ביטון: בבקשה.

סימונה זילבר: בוקר טוב.

סימונה זילבר: גם אנחנו מצטרפים לברכות לוועדה, ברכות ליושב הראש.

סימונה זילבר: העמדה שלנו מלכתחילה הייתה תומכת בתקנות האלה שהן מצילות חיים, לתקנות האלה נצבע קנס של 250 שקל וארבע נקודות ומרגע שזה ייכנס לתוקף אנחנו נאכוף במסגרת הפעילות השוטפת שלנו להצלת חיים.

סימונה זילבר: מה שהבהרנו בדיון קודם של הוועדה בנושא הזה, בדיון בינואר, את מגבלות האכיפה שלנו ואני מבקשת שוב להבהיר את זה.

סימונה זילבר: אנחנו בעצם נוכל לבדוק רק אם יש מערכת או אין מערכת, הדרישה המקדמית שעלתה בתקנות לבקשתנו שהמערכות יהיו מסומנות הייתה דרישה של סימון בר קיימא והדרישה הזאת נמחקה מהנוסח הסופי של התקנות והומרה בסימון של האריזה.

סימונה זילבר: סימון של האריזה, ברור לכולכם ששוטר לא יכול לאכוף, אז רק לסבר את האוזן שמערכות שהן לא מוצרים בפס הייצור מה שאנחנו נוכל לבדוק זה אם יש מערכת או אין מערכת על בסיס מה שהנהג ידווח.

מיכאל ביטון: תודה רבה, סימונה.

מיכאל ביטון: שני חברי כנסת יאמרו ממש קצר ולעניין ואנחנו נתכנס, חברי הכנסת, בחדר נפרד ואז נחזור אליכם.

מיכאל ביטון: אוסאמה, בבקשה.

אוסאמה סעדי: כן, בוקר טוב, אדוני היושב ראש, חבריי חברי הכנסת.

אוסאמה סעדי: קודם כל לא יצא לי להיות בישיבת הפתיחה וזו הזדמנות לאחל לך בהצלחה ואני בטוח שאתה תצליח ותמלא את תפקידך, כמו שאני מכיר אותך.

אוסאמה סעדי: הנושא הזה, אדוני היושב ראש, הוא נושא כאוב מאוד, במיוחד בחברה שלנו, בחברה הערבית, אם אנחנו מדברים על מספרים אז מאז 2015 עד 2020 17 ילדים נפטרו בגלל ששכחו אותם ברכבים, מהם תשעה מהחברה הערבית.

אוסאמה סעדי: גם אפרופו תאונות דרכים, תמיד אני מנצל כל הזדמנות לשבח את חברי בועז על העבודה ועל ההתמדה, אפילו כשהוא מקריא את השמות מדי יום, אז גם בתאונות דרכים אחוז הנפגעים מקרב החברה הערבית הוא כמעט 30% כאשר האחוז שלנו מכלל האוכלוסייה הוא 20%, 20% ומשהו.

אוסאמה סעדי: אז באמת צריך לטפל בעניין הזה.

אוסאמה סעדי: אני גם חייב לשבח ולציין את עבודתו של חברנו לשעבר חבר הכנסת יוסף ג'בארין שהיה יושב ראש הוועדה לזכויות הילד שעסק בנושא הזה.

אוסאמה סעדי: הקורבן האחרון היא ילדה בת 3, רויא חליל אבו עג'אג' מכסייפה ב-20.6 היא נשכחה ונפטרה ברכב.

אוסאמה סעדי: אני חושב שגם אז אמרנו שהאוצר צריך להכניס את היד לכיס ולסבסד ולא להטיל את כל המעמסה הכספית על ההורים, במיוחד אם יש כמה ילדים במשפחות ברוכות ילדים אז העלות היא רבה, אבל אני אמרתי עכשיו בוועדת חוץ וביטחון ובוועדת חוקה שכשבאים ורוצים להאריך את ההכרזה על מצב החירום לעוד שנה וגם כאן עוד שנה ואני חושב שהממשלה הזאת, אם היא נקראת ממשלת שינוי, אז היא צריכה להתחיל לעבוד מהר.

אוסאמה סעדי: אז אני לא אומר, בסדר, חודש ומשהו, אבל לבוא לבקש שנה ולעבור את הקיץ הגיהינום הבא - - -

מיכאל ביטון: מה שטוב אצלך, חבר הכנסת אוסאמה סעדי, שאתה דפקת איחור אופנתי וסיכמת לנו את הדיון שהיה פה, כי בועז קיבל מחמאות וכל מה שאמרת - - -

אוסאמה סעדי: קלעתי לדעת גדולים תמיד, אדוני היושב ראש.

מיכאל ביטון: אבל אנחנו שמחים שאתה איתנו.

מיכאל ביטון: חבר הכנסת רון כץ, בבקשה, ואז אנחנו נתכנס פה בחדר נפרד, בבקשה.

רון כץ: היושב ראש, אני - - -

מיכאל ביטון: בוא איתנו לחדר ונעדכן אותך.

רון כץ: בדיוק, בוא נתכנס, יש לי דעה בנושא זה ואני מבקש לבנות אותה מחדש.

מיכאל ביטון: עשר דקות הפסקה, בבקשה, חברי הכנסת.

מיכאל ביטון: חברים, מליאת הכנסת תיכף מתחילה ואנחנו רוצים להגיע למתווה.

מיכאל ביטון: חברים, יש לנו שמונה דקות לסכם.

מיכאל ביטון: בשביל השקיפות והיושרה, ניהלנו דיון עם השרה לנסות לגבש מתווה שגם היא תוכל לעמוד בו ולבצע, שמענו את המגבלות שלה ואת האילוצים ואנחנו מביאים מתווה קרוב מאוד לרצונה שהוא על דעת כלל חברי הכנסת, אני מקווה גם שרם יצביע בעדו.

רם שפע: אתה פה, אז אני לא מצביע.

מיכאל ביטון: השרה ביקשה לאשר את הכניסה לתוקף ואת האכיפה באפריל, אנחנו כחברי כנסת קבענו את המתווה את הבא, בנוכחות השרה יתקיים דיון על תוכנית העבודה למניעת שכחת ילדים ברכבים בנובמבר ולפני אישור תקציב המדינה, אם תקציב המדינה יאושר קודם אז היא תגיע קודם, מיד לאחר הפגרה.

מיכאל ביטון: בוא נגיד ככה, בין 15 באוקטובר עד 1 בנובמבר השרה תציג פה את תוכנית העבודה שלה לנושא הזה.

מיכאל ביטון: התקנות ייכנסו לתוקף ב-1 בינואר וב-1 במרץ תחל אכיפה, למה אנחנו עושים את זה בחורף, דווקא במועד שיש סיכון פחות גבוה?

מיכאל ביטון: המערכות ייכנסו, הנהגים יפתחו מודעים, כך שבאפריל-מאי כשהטמפרטורות עולות כל המערכת התכווננה וגם קמפיין יחל בחורף וכו'.

מיכאל ביטון: בנובמבר אנחנו מצפים מנציגי האוצר ונציגי התחבורה להציג לנו מתווים מעשיים לסיוע למשפחות שאמורות להתקין את זה ברכבים ותיקים כשכמובן ברכבים החדשים זה יותקן מראש ולא יושת על ההורים או בעלי הרכב.

מיכאל ביטון: זה דבר דרמטי עבורנו, נעשו תקדימים במשרד התחבורה לעודד התקנות של טכנולוגיה מצילת חיים בנהיגה אוטונומית של רכב באותו מתווה בעלויות הרבה פחות גבוהות לסייע להורים ולכל מסיעי הילדים בעלויות.

מיכאל ביטון: אני מבקש מהיועץ המשפטי שלנו להקריא את הדברים, נצביע, אני מקווה פה אחד.

רק נושא קמפיין, שיקדישו.

מיכאל ביטון: כמובן, בנובמבר נקבל את תוכנית העבודה.

יבגני סובה: אולי ננקוב את התאריך בנובמבר.

יבגני סובה: מיכאל, לא במהלך חודש נובמבר, אלא עד תאריך מסוים.

מיכאל ביטון: לא, קבענו מה-15 באוקטובר עד ה-1 בנובמבר.

איתי עצמון: צריך להקריא את תיקון התקנה.

רם שפע: אני אשמח רק שתתייחס ל – אני מודה שלא הבנתי את המשמעות של ינואר ומרץ.

אבל לא יהיו לך תקנות עוד חמש דקות.

רם שפע: בסדר, מה לעשות?

רם שפע: אתה רוצה להצביע - - -

מיכאל ביטון: אני אסביר לך, רם.

מיכאל ביטון: אמרנו שהתקנות נכנסות לתוקף ב-1 בפברואר וב-1 במרץ יש אכיפה.

איתי עצמון: האכיפה נכנסת.

מיכאל ביטון: זה פער של חודש בין בקשת השרה למה שאנחנו אמרנו וזה סביר ומידתי.

איתי עצמון: האם יהיה דיווח אחד של השרה?

מיכאל ביטון: לא, יהיה דיווח בנובמבר שקבענו בין ה-15 באוקטובר עד ה-1 בנובמבר בנוכחות השרה וכמובן לקראת היישום בפועל באזור אפריל השרה שוב תציג לנו איך המשרד מבצע הלכה למעשה שכן התקנות בתוקף.

איתי עצמון: גם הדיווח באפריל הוא בהשתתפות השרה?

מיכאל ביטון: אני חושב שהנושא הזה כל כך חשוב ואנחנו נעתרנו פה ל-90% מבקשת השרה והיא תכבד אותנו בנוכחותה ורצינותה להוביל את המהלך הזה.

רון כץ: יש לי רק שאלה לפני זה, היושב ראש.

רון כץ: יש היום כיסאות עם התקנים מובנים בתוך הכיסא, אנחנו מדברים גם עליהם בתקנה הזו?

בועז טופורובסקי: כן.

מיכאל ביטון: כן.

מיכאל ביטון: עכשיו, חבר'ה, אין זמן כי המליאה מתחילה ואנחנו רוצים לסיים.

איתי עצמון: צריך להקריא את התקנות.

מיכאל ביטון: בבקשה, דוד.

דוד טמיר: תקנות התעבורה (הוראת שעה) (מספר 6) (תיקון), התשפ"א-2021 בתוקף סמכותי לפי סעיפים 69א(א) ו-70(17ד) ו-(17ה) לפקודת התעבורה (להלן – הפקודה), לעניין תקנה 2(2) -בהסכמת שר המשפטים ובאישור ועדת הכלכלה של הכנסת לפי סעיף 2(ב) לחוק העונשין, התשל"ז-1977 ולעניין תקנות 2(1) ו-3- באישור ועדת הכלכלה של הכנסת, אני מתקינה תקנות אלה: תיקון הפתיח.

דוד טמיר: "בתוקף סמכותי לפי סעיפים 69א(א) ו-70(17ד) ו-(17ה) לפקודת התעבורה (להלן – הפקודה), לעניין תקנה 1(ב) -בהסכמת שר המשפטים ובאישור ועדת הכלכלה של הכנסת לפי סעיף 2(ב) לחוק העונשין, התשל"ז-1977 ולעניין תקנות 1(א) ו-2- באישור ועדת הכלכלה של הכנסת, אני מתקינה תקנות אלה:

דוד טמיר: " תיקון תקנה 1.

דוד טמיר: בתקנת משנה (א), בפתיח –

דוד טמיר: במקום "י"ג באב התשפ"ג (31 ביולי 2023)" – אנחנו משאירים את זה יבוא "כ"ה בתמוז התשפ"ד?

דוד טמיר: או שאנחנו נתקן את זה בהתאמה?

איתי עצמון: עד לשנתיים.

דוד טמיר: לשנתיים בעצם מיום התחילה.

איתי עצמון: הוראת השעה הייתה לשנתיים אז זה בעצם 31 בינואר 24'.

מיכאל ביטון: קיבלנו עשר דקות הארכה לחרוג מזמן המליאה אז לנצל את הזמן, בבקשה, לא לרכילות, לעבודה.

דוד טמיר: (1)(ב) תוקן לשנתיים מיום התחילה בהתאם.

דוד טמיר: במקום "כ"ח בטבת התשפ"ב (1 בינואר 2022)" – זה מועד תחילת האכיפה שהיה קבוע, אנחנו דוחים את זה, אני מבין, ל-1 במרץ 2022?

מיכאל ביטון: כן, קדימה.

דוד טמיר: במקום "י"ג באב התשפ"ג (31 ביולי 2023)" יבוא – שנתיים ממועד התחילה בהתאם.

מיכאל ביטון: כן.

אל תגיד תאריכים, תעשו בהתאם, הכול בסדר.

דוד טמיר: תיקון תקנה 2.

דוד טמיר: זה בעצם מועד הדיווח של משרד התחבורה לוועדת הכלכלה?

איתי עצמון: כאן יהיו שני דיווחים.

מיכאל ביטון: כן, שני מועדים, עד 1 בנובמבר דיווח ראשון.

איתי עצמון: עד 1 בנובמבר וסמוך לו.

מיכאל ביטון: ועד 15 במרץ דיווח שני.

מיכאל ביטון: שני המועדים האלה.

דוד טמיר: 15 במרץ, קרי, כבוד היושב ראש, זה אחרי תחילת התקנות?

תחילת התקנות ולפני היישום שלהן.

איתי עצמון: לא, יש שני דיווחים, אם אני מבין נכון.

איתי עצמון: יש דיווח אחד לפני כניסה לתוקף.

יבגני סובה: כן, עד ה-1 בנובמבר ראשון ובסמוך וב-15 במרץ השני.

נכנס לתוקף, אבל עדיין לא קנסות.

יבגני סובה: לא, זה אחרי אכיפה.

דוד טמיר: לא, תחילת האכיפה נקבעה ל-1 במרץ.

אוקיי, אז אחרי, כן.

יבגני סובה: האכיפה מתחילה ב-1 במרץ.

אז ב-15 יהיה דיווח.

יבגני סובה: שבועיים אחרי תחילת האכיפה.

דוד טמיר: השאלה אם רוצים לקיים את הדיון לפני תחילת האכיפה או לאחר תחילת האכיפה?

מיכאל ביטון: רגע, חכה שנייה, אני רוצה להגיד לכם עוד משהו קטן, תגידו לי.

מיכאל ביטון: טופורובסקי, השרה אומרת הבנתי מרץ, תנו לי גם מועד האכיפה וגם התוקף במרץ.

רם שפע: שיהיה באותו תאריך.

מיכאל ביטון: מה אתם אומרים?

יבגני סובה: מה זה נותן?

מיכאל ביטון: חבר'ה, השרה ביקשה.

רם שפע: אני רק רוצה להגיד - - -

מיכאל ביטון: רגע, רם, אני מייצג את זה מספיק טוב.

רם שפע: חד משמעית.

בועז טופורובסקי: זה מה שאתה רוצה, אדוני היושב ראש?

מיכאל ביטון: אני חושב שאם היא אומרת:

מיכאל ביטון: אני מחויבת ומרץ מקובל עליי, גם אכיפה וגם תוקף.

בסדר גמור.

בועז טופורובסקי: זה גם לפני פסח.

אבל ובתנאי שיהיה קמפיין רציני ויהיה את תוכנית העבודה.

מיכאל ביטון: יהיה, אנחנו נדאג שיהיה.

לא, אתה לא יכול לדאוג שיהיה.

רם שפע: ואני רק מוסיף שאנחנו צריכים בימים הקרובים כולנו ביחד ללחוץ על תקציב, גם על משרד התחבורה וגם על האוצר, כי המשמעות היא שצריך עכשיו ללחוץ, לא באוקטובר.

מיכאל ביטון: חבר'ה, קיבלנו עשר דקות הארכה ואני לא אחרוג מהן.

מיכאל ביטון: בבקשה, דוד.

מיכאל ביטון: הבנתם את התיקון?

איתי עצמון: לעניין הדיווח לוועדת הכלכלה אני רק רוצה להפנות את תשומת הלב לתקנה שקיימת היום כבר, אני פשוט רוצה לוודא שכל המרכיבים שכתובים בדיווח היום רלוונטיים גם לשני הדיווחים שאתם מבקשים.

איתי עצמון: מה שכתוב היום, שהשרה אמורה לדווח לוועדת הכלכלה לגבי יישום התקנות, היערכות לאכיפה, זמינות מערכות להתראה להשארת ילדים ברכב לרכישה בישראל, מחיר המערכות ומספר היבואנים המייבאים מערכות כאמור לשם שיווק בישראל.

בועז טופורובסקי: במימון המדינה.

איתי עצמון: בדיוק, בחינת האפשרות למימון המדינה או להשתתפות של המדינה בעלויות.

יבגני סובה: לא, בלי בחינה, בלי המילה 'בחינה'.

איתי עצמון: לא, זה דיווח, מדובר על דיווח.

איתי עצמון: מה ידווחו?

יבגני סובה: כמה מימון המדינה נותנת.

מיכאל ביטון: בסעיפים אחרים לא כתבת בחינה, תכתוב כולל האפשרויות לסבסוד במימון המדינה.

יבגני סובה: בדיוק, שהיא תדווח כמה המדינה מממנת, לא בחינה של הדבר.

ההצעות למימון וסבסוד.

מיכאל ביטון: יפה.

מיכאל ביטון: מה עוד, חברים?

איתי עצמון: עוד דבר קטן.

איתי עצמון: מכיוון שהתקנות, אם לא היינו דוחים אותן הן היו נכנסות לתוקף ב-1 באוגוסט ואני אינני יודע אם במשרד המשפטים יספיקו לפרסם אותן עד 1 באוגוסט, אני מציע שנקבע כבר שמועד התחילה של התיקון הזה יהיה 1 באוגוסט.

מיכאל ביטון: של התיקון של?

של עכשיו.

מיכאל ביטון: של מועד התחילה?

איתי עצמון: התחילה.

מיכאל ביטון: מקובל עלינו, היועץ המשפטי.

מיכאל ביטון: יש עוד דברים שצריך להגיד ברגע הזה?

איתי עצמון: אני רק מבהיר, הוראת השעה בעצם כולה תהיה לתוקף לשנתיים ב-1 במרץ.

מיכאל ביטון: כי הכול נדחה בהתאם.

יבגני סובה: אז אנחנו נשארים ב-1 בפברואר?

מיכאל ביטון: לא, מרץ שניהם, תוקף ואכיפה.

יבגני סובה: זה מקובל?

מיכאל ביטון: כן.

בועז טופורובסקי: מקובל.

בועז טופורובסקי: אני לא יודע אם זה מקובל על היבואנים.

מיכאל ביטון: סגל, קצר.

עינת סגל: קצר מאוד.

עינת סגל: אני רוצה לנצל את המעמד ואת הפורום קודם כל להגיד תודה ליבואנים שעשו באמת עבודת קודש בזמן מאוד מאוד קצר ולבקש מכם, אם אתם יכולים - - -

בועז טופורובסקי: לתבוע את המדינה.

עינת סגל: להתחיל בשיווק שלכם.

עינת סגל: זה לא מצחיק, כי השיווק שלהם מאוד אפקטיבי וזה ממש לא מצחיק, מספיק תראו סרטון של אחד מהם אז תבינו כי השיווק שלהם פונה למקום אחר, הוא פונה ל - - -

יבגני סובה: לא, כשהמדינה אוכפת לא צריך שיווק.

מיכאל ביטון: חברים, אנחנו בסוף הדיון.

עינת סגל: הוא פונה בסופו של דבר לבעיה האמיתית כשהבעיה היא 'לי זה לא יקרה'.

מיכאל ביטון: הפרגון שלך במקום, תודה רבה, כי בלעדיהם לא נוכל להביא את המערכות האלה, היו צריכים להיערך ולדעת שהמדינה רצינית ושהכול נכנס לתוקף.

מיכאל ביטון: הדיווח השני של השרה יהיה ב-15 במרץ על המימוש בפועל של כל מה שנידון פה.

מיכאל ביטון: אנחנו מצביעים.

מיכאל ביטון: מי בעד?

מיכאל ביטון: אושר.

מיכאל ביטון: פה אחד.

מיכאל ביטון: גאה בכם.

מיכאל ביטון: מודה גם לאנשי המקצוע, גם אם היו פה רגישויות, בסוף זה להצלת חיים ובוא נביא את הדבר הזה וזכינו להציל נפשות בישראל, גם דוד.

דוד טמיר: תודה רבה, בהצלחה.

מיכאל ביטון: תודה רבה לכם.